# פתח תפתח את ידך לו

## הענקה (פרק טו, יב-יח)

מצוות הענקה

יב כִּי יִמָּכֵר לְךָ אָחִיךָ הָעִבְרִי אוֹ הָעִבְרִיָּה וַעֲבָדְךָ שֵׁשׁ שָׁנִים וּבַשָּׁנָה הַשְּׁבִיעִת תְּשַׁלְּחֶנּוּ חָפְשִׁי מֵעִמָּךְ:

יג וְכִי תְשַׁלְּחֶנּוּ חָפְשִׁי מֵעִמָּךְ לֹא תְשַׁלְּחֶנּוּ רֵיקָם:

יד הַעֲנֵיק תַּעֲנִיק לוֹ מִצֹּאנְךָ וּמִגָּרְנְךָ וּמִיִּקְבֶךָ אֲשֶׁר בֵּרַכְךָ ה' אֱלֹהֶיךָ תִּתֶּן לוֹ:

טו וְזָכַרְתָּ כִּי עֶבֶד הָיִיתָ בְּאֶרֶץ מִצְרַיִם וַיִּפְדְּךָ ה' אֱלֹהֶיךָ עַל כֵּן אָנֹכִי מְצַוְּךָ אֶת הַדָּבָר הַזֶּה הַיּוֹם:

טז וְהָיָה כִּי יֹאמַר אֵלֶיךָ לֹא אֵצֵא מֵעִמָּךְ כִּי אֲהֵבְךָ וְאֶת בֵּיתֶךָ כִּי טוֹב לוֹ עִמָּךְ:

יז וְלָקַחְתָּ אֶת הַמַּרְצֵעַ וְנָתַתָּה בְאָזְנוֹ וּבַדֶּלֶת וְהָיָה לְךָ עֶבֶד עוֹלָם וְאַף לַאֲמָתְךָ תַּעֲשֶׂה כֵּן:

יח לֹא יִקְשֶׁה בְעֵינֶךָ בְּשַׁלֵּחֲךָ אֹתוֹ חָפְשִׁי מֵעִמָּךְ כִּי מִשְׁנֶה שְׂכַר שָׂכִיר עֲבָדְךָ שֵׁשׁ שָׁנִים וּבֵרַכְךָ ה' אֱלֹהֶיךָ בְּכֹל אֲשֶׁר תַּעֲשֶׂה:

נושא זה צורף ליחידה של "פתח תפתח", משום שהסיבות שבעטין נמכר אדם לעבדות מלמדות על שיוכו הכלכלי, כפי שמבואר ברש"י לפס' י"ב המתאר סיבות אלה.

כאן ובשמות כ"א, מדובר שבית דין "מכרוהו בגניבתו", - אדם "שנמכר בגניבתו" הוא אדם עני שהרי אם יש לו כסף הוא היה משלם את הגניבה - כפל.

[בויקרא כ"ה מדובר באדם שמכר את עצמו בגלל עוני. דין הענקה הנזכרים אצלנו חל הן על מי "שמכרהו בית דין" והן על מי "שמכר את עצמו"].

כמו כן בפרשתינו מדובר גם על אמה עברייה ולפי רש"י מדובר ב"קטנה שמכרה אביה" - וברור שמדובר באב שהגיע למצב כלכלי כל כך קשה שאינו יכול לפרנס את בתו ולכן הוא נאלץ למכור אותה במקום שתישאר אצלו ותמות מרעב.

אשר על כן ברור שלמצוות הענקה יש בהחלט מימד של חסד, עזרה לחלש שבחברה.

שאלות לאור לימוד הפסוקים:

א. מהי המצווה המרכזית בפסוקים אלו?

ב. מה משותף למצווה זו ולקודמותיה בפרק ט"ו (התייחס הן לפן הרגשי של הנותן, והן לברכה לנותן. פסוק יח ופסוקים ט'-י')?

ג. ע"פ הפשט, מה שני הטעמים שנותנת התורה למצוות הענקה?

ד. "וזכרת כי עבד היית במצרים" - מה בדיוק צריך האדון לזכור, ומהי העשייה הנובעת מן הזיכרון הספציפי הזה?

ה. מדוע נקטה התורה בביטוי "עבד עולם"? מהו "עולם" ?

ו. מה מחדשת מצווה זו ביחס לדיני עבר עברי בחומשים קודמים (שמות כ"א, ויקרא כ"ה)

**פרשיות "עבד עברי" בתורה**

**בכדי להבין את דברי רש"י על הפסוקים בדברים, עליך להכיר היטב את שלוש פרשיות "עבד עברי" הכתובת בתורה.**

|  |  |  |
| --- | --- | --- |
| לט **וְכִי-יָמוּךְ אָחִיךָ עִמָּךְ** | אִם-בַּמַּחְתֶּרֶת יִמָּצֵא הַגַּנָּב .  שַׁלֵּם יְשַׁלֵּם, אִם-אֵין לוֹ **וְנִמְכַּר בִּגְנֵבָתוֹ**  **(שמות כב, א-ב)** | **וְכִי-יִמְכֹּר אִישׁ**  **אֶת-בִּתּוֹ לְאָמָה**...  **(שמות כ"א ז)** |
| וְנִמְכַּר-לָךְ  לֹא-תַעֲבֹד בּוֹ עֲבֹדַת עָבֶד. מ כְּשָׂכִיר כְּתוֹשָׁב יִהְיֶה עִמָּךְ **עַד-שְׁנַת הַיֹּבֵל** יַעֲבֹד עִמָּךְ. מא וְיָצָא מֵעִמָּךְ הוּא וּבָנָיו עִמּוֹ וְשָׁב אֶל-מִשְׁפַּחְתּוֹ וְאֶל-אֲחֻזַּת אֲבֹתָיו יָשׁוּב. מב כִּי-עֲבָדַי הֵם אֲשֶׁר-הוֹצֵאתִי אֹתָם מֵאֶרֶץ מִצְרָיִם לֹא יִמָּכְרוּ מִמְכֶּרֶת עָבֶד. מג לֹא-תִרְדֶּה בוֹ בְּפָרֶךְ וְיָרֵאתָ מֵאלקיך... | ב כִּי תִקְנֶה עֶבֶד עִבְרִי  שֵׁשׁ שָׁנִים יַעֲבֹד וּבַשְּׁבִעִת יֵצֵא לַחָפְשִׁי חִנָּם. ג אִם-בְּגַפּוֹ יָבֹא בְּגַפּוֹ יֵצֵא אִם-בַּעַל אִשָּׁה הוּא וְיָצְאָה אִשְׁתּוֹ עִמּוֹ. ד אִם-אֲדֹנָיו יִתֶּן-לוֹ אִשָּׁה וְיָלְדָה-לוֹ בָנִים אוֹ בָנוֹת הָאִשָּׁה וִילָדֶיהָ תִּהְיֶה לַאדֹנֶיהָ וְהוּא יֵצֵא בְגַפּוֹ. ה וְאִם-אָמֹר יֹאמַר הָעֶבֶד אָהַבְתִּי אֶת-אֲדֹנִי אֶת-אִשְׁתִּי וְאֶת-בָּנָי לֹא אֵצֵא חָפְשִׁי. ו וְהִגִּישׁוֹ אֲדֹנָיו אֶל-הָאלקים וְהִגִּישׁוֹ אֶל-הַדֶּלֶת אוֹ אֶל-הַמְּזוּזָה וְרָצַע אֲדֹנָיו אֶת-אָזְנוֹ בַּמַּרְצֵעַ וַעֲבָדוֹ **לְעֹלָם**.{ס} | יב כִּי-יִמָּכֵר לְךָ אָחִיךָ הָעִבְרִי אוֹ הָעִבְרִיָּה  וַעֲבָדְךָ שֵׁשׁ שָׁנִים וּבַשָּׁנָה הַשְּׁבִיעִת תְּשַׁלְּחֶנּוּ חָפְשִׁי מֵעִמָּךְ. יג וְכִי-תְשַׁלְּחֶנּוּ חָפְשִׁי מֵעִמָּךְ לֹא תְשַׁלְּחֶנּוּ רֵיקָם. יד הַעֲנֵיק תַּעֲנִיק לוֹ מִצֹּאנְךָ וּמִגָּרְנְךָ וּמִיִּקְבֶךָ אֲשֶׁר בֵּרַכְךָ ה' אלקיך תִּתֶּן-לוֹ. טו וְזָכַרְתָּ כִּי עֶבֶד הָיִיתָ בְּאֶרֶץ מִצְרַיִם וַיִּפְדְּךָ ה' אלקיך עַל-כֵּן אָנֹכִי מְצַוְּךָ אֶת-הַדָּבָר הַזֶּה הַיּוֹם. טז וְהָיָה כִּי-יֹאמַר אֵלֶיךָ לֹא אֵצֵא מֵעִמָּךְ כִּי אֲהֵבְךָ וְאֶת-בֵּיתֶךָ כִּי-טוֹב לוֹ עִמָּךְ. יז וְלָקַחְתָּ אֶת-הַמַּרְצֵעַ וְנָתַתָּה בְאָזְנוֹ וּבַדֶּלֶת וְהָיָה לְךָ עֶבֶד עוֹלָם וְאַף לַאֲמָתְךָ תַּעֲשֶׂה-כֵּן. יח לֹא-יִקְשֶׁה בְעֵינֶךָ בְּשַׁלֵּחֲךָ אֹתוֹ חָפְשִׁי מֵעִמָּךְ כִּי מִשְׁנֶה שְׂכַר שָׂכִיר עֲבָדְךָ שֵׁשׁ שָׁנִים וּבֵרַכְךָ ה' אלקיך בְּכֹל אֲשֶׁר תַּעֲשֶׂה. |
| ז וְכִי-יִמְכֹּר אִישׁ אֶת-בִּתּוֹ לְאָמָה לֹא תֵצֵא כְּצֵאת הָעֲבָדִים. ח **[1]**אִם-רָעָה בְּעֵינֵי אֲדֹנֶיהָ אֲשֶׁר  לוֹ  יְעָדָהּ **[2]**וְהֶפְדָּהּ לְעַם נָכְרִי לֹא-יִמְשֹׁל לְמָכְרָהּ בְּבִגְדוֹ-בָהּ.  ט **[3]**וְאִם-לִבְנוֹ יִיעָדֶנָּה כְּמִשְׁפַּט הַבָּנוֹת יַעֲשֶׂה-לָּהּ. י אִם-אַחֶרֶת יִקַּח-לוֹ שְׁאֵרָהּ כְּסוּתָהּ וְעֹנָתָהּ לֹא יִגְרָע. יא וְאִם-שְׁלָשׁ-אֵלֶּה לֹא יַעֲשֶׂה לָהּ **[4]**וְיָצְאָה חִנָּם אֵין כָּסֶף. |
| **ויקרא כה** | **שמות כא** | **דברים טו** |
| * מכר עצמו בגלל עוני * משתחרר  בשנת היובל | * נמכר ע"י ב"ד בגנבתו * עבד (זכר) משתחרר אחרי 6 שנים * אם העבד רוצה להישאר בעבדות, רוצעים את אוזנו והוא עבד לעולם * אמה (נקבה) משתחררת מעבדותה  בארבע דרכים:   1. האדון נושא אותה לו לאישה  2. אביה פודה אותה  3. האדון משיא אותה לבנו  4**. יוצאת כשהיא מביאה סימני בגרות** (רש"י) | * נמכר ע"י ב"ד בגנבתו * עבד (זכר) משתחרר אחרי 6 שנים * אם העבד רוצה להישאר בעבדות, רוצעים את אוזנו והוא עבד לעולם   אילו שני דינים חדשים התווספו בספר דברים?  1. אמה (נקבה) יוצאת גם אחרי 6 שנים 2. הענקה לעבד ולאמה כשמשתחררים |

?

עיון בפרשנים

רש"י [יב]:

**כי ימכר לך** - על ידי אחרים, שמכרוהו בית דין בגנבתו הכתוב מדבר.

והרי כבר נאמר (שמות כא, ב) כי תקנה עבד עברי, ובמכרוהו בית דין הכתוב מדבר.

אלא מפני שני דברים שנתחדשו כאן:

אחד שכתוב או העבריה, אף היא תצא בשש.

ולא שמכרוה בית דין, שאין האשה נמכרת בגנבתה, שנאמר בגנבתו ולא בגנבתה,

אלא בקטנה שמכרה אביה, ולמד כאן שאם יצאו שש שנים קודם שתביא סימנין תצא.

ועוד חידש כאן (פסוק יד) העניק תעניק:

רש"י [יד]:

**מצאנך ומגרנך ומיקבך** - יכול אין לי אלא אלו בלבד?

תלמוד לומר: אשר ברכך, מכל מה שברכך בוראך.

ולמה נאמרו אלו?

מה אלו מיוחדים שהם בכלל ברכה אף כל שהוא בכלל ברכה, יצאו פרדות.

רש"י [טו]:

**וזכרת כי עבד היית** - והענקתי ושניתי לך [=הענקתי שנית] מביזת מצרים וביזת הים, אף אתה הענק ושנה לו:

רש"י [יז]:

**עבד עולם** - יכול כמשמעו?

תלמוד לומר (ויקרא כה, י) ושבתם איש אל אחזתו ואיש אל משפחתו תשובו.

הא למדת שאין זה, אלא עולמו של יובל:

רש"י [יז]:

**ואף לאמתך תעשה כן** - הענק לה.

יכול אף לרציעה השוה הכתוב אותה?

תלמוד לומר (שמות כא, ה): ואם אמור יאמר העבד,

עבד נרצע, ואין אמה נרצעת:

ניתן דעתנו למבנה האופייני למדרשי הלכה:

מדרש ההלכה פותח בשאלה בה מועלית אפשרות הלכתית. השאלה פותחת במילה יכול……?

מיד לאחר השאלה מופיעה תשובה הפותחת במילים תלמוד לומר (ת"ל) ומצטטת פסוק שעל פי רוב בא לפסול את ההצעה ההלכתית שהועלתה במילה יכול**.**

**לעיתים, כמו בפירוש רש"י לעיל מופיעה במפורש המסקנה ההלכתית.**

**ובמדרש שלפנינו**:

יכול אף לרציעה השוה הכתוב אותה? - האם האמה שווה לעבד גם בדין רציעה?

תלמוד לומר (שמות כא, ה): "ואם אמור יאמר העבד," פסוק המוכיח שרק עבד זכר רשאי לבקש להישאר בבית אדוניו כעבד וממילא רק עבד נרצע ואמה אינה נרצעת

עבד נרצע, ואין אמה נרצעת: - הצגת המסקנה.

המשמעות החברתית של דיני אמה עברייה ומצוות הענקה

1. החוק מול מציאות ימינו – פרופ' עמוס פריש

אף על פי שמוסד העבדות בטל, החידוש שבחוק תקף גם בחיינו, וכאן ניתן לדבר על השפעה ממש. דין ההענקה הוא למעשה תשלום פיצויי פיטורין לעובד עם סיום עבודתו. הראשון שיישם דין זה על שכיר הוא, ככל הידוע, בעל ספר החינוך, שכתב: "ומכל מקום, אף בזמן הזה ישמש חכם ויוסף לקח, שאם שכר אחד מבני ישראל ועבדו זמן מרובה או אפילו מועט, שיעניק לו בצאתו מעמו מאשר ברכו השם" (מצווה תפב). עם זאת, הענקה זו לשכיר היא אצלו בגדר של המלצה, "חובה מוסרית".187 הניתן לראות בה גם חובה? אלון (המשפט העברי, 751-750) מציין את ה'הסתמכות על עקרון ההענקה, בעקבות ספר החינוך" כאחת משלוש דרכים, שבאמצעותן עשו בתי-הדין הרבניים את פיצויי הפיטורין לחובה. וכך נאמר באחד מפסקי הדין:

המקור לתשלומי פיצויים היא הענקה שמחויבים לתת לעבד עברי... רואים בעליל שכוונת התורה היתה להטיל חובה על המעביד שידאג דאגת מחר עבור הפועל, שעם עזיבתו את עבודתו אצלו לא ישאר בידים ריקות, ולזאת הסתמך החינוך שבכל זמן ובכל עת אם פועל עובד, חובה על המעביד לדאוג לו גם לאחר צאתו מעימו.

בעובדת יניקתו של דין פיצויי הפיטורין המודרני מצו ההענקה שבתורה מודים גם בין כותלי בית-המשפט, ויובאו לדוגמה דברי השופט משה זילברג: "רעיון פיצויים אלה מקורו נעוץ בחובת ההענקה הכתובה בתורה..." (ע"א 25/50, וולפסון נגד חברת ספיניס, פסקי דין, כרך ה, עמ' 275). מנחם אלון מעיר (המשפט העברי, 103, הע' 105) על החוק הישראלי, הנקרא "חוק פיצויי פיטורין תשכ"ג – 1963": "אף כאן מן הראוי היה לקרוא לחוק בשם 'חוק מענקי פיטורין', כדי לשמור על מטבע הלשון המקורית".

מונח נוסף, וכמדומה קרוב עוד יותר לחוק התורה (ולכן נקטנו אותו ככותרת תת-הפרק), הוא "מענק השחרור" – מענק שמקבל החייל בתום שירותו הצבאי כדי לאפשר לו בסיס כלכלי לראשית צעדיו בחיים האזרחיים.

נזכיר עוד שני יישומים שניתן למצוא לחוק במציאות ימינו: א. רעיון שיתוף העובד ברווחים, כפי שהסביר לשם את דעת רמב"ם (כנזכר לעיל בביאור לפסוק יד); ב. תשלום גמלאות למי שמפסיק לעבוד בשל הגיעו לגיל מסוים.

מתוך: [העבודה בחוקי התורה, מחבר: פרופ' עמוס פריש](http://lib.cet.ac.il/pages/item.asp?item=13678).

* מהו היסוד המוסרי שבמצוות הענקה?
* מהי האמירה של התורה על אחריות האדון (ובלשון חז"ל גם המעביד) לעובד גם לאחר תום תקופת העבודה?
* באיזו דרך התגלגלה מצוות הענקה לחוק הישראלי התקף כיום?

2. הרב דב ברקוביץ

"במציאות החברתית-כלכלית בעת העתיקה, ואצל משפחות ללא בסיס כלכלי קבוע, רווח נוהג של מכירת נערה צעירה לאמה, לשם השגת שני יעדים עיקריים: הקלה במצבה הכלכלי של המשפחה וביסוס מצבה של הבת בביתה של משפחה אמידה.

בהסתכלות ראשונה, פרשה זו נראית כשוללת את יסוד גאולת האדם מן השעבוד, שעומדת בבסיס תובנת גילוי הבורא ביציאת מצרים. הייתכן אישור תורני למוסד בו שני גברים, אבא ואדון, מנצלים את ערך עבודתה של בחורה צעירה לשם טובתם האישית?

במקרה של בת שנמכרה לעבדות, עיסוקה העיקרי של התורה הוא באופן שחרורה: "לא תצא כצאת העבדים". כוונת ביטוי זה מתפרשת בהמשך: אסור להשאיר בת במצב של שעבוד עד השנה השביעית כמו עבדים גברים. האדון חייב לבחור באחד משני מסלולים: או שיהפוך את תכלית "קנייתה" למערכת של יחסי אישות תקנית לכל דבר או שישחרר אותה. כידוע, חז"ל קבעו שחובת יצירת מצב האישות או השחרור חלה בתקופת התבגרותה האישית של הבת. ייתכן שהלכה זו נמסרה במסורת על פה או שהיא מהווה חידוש של חז"ל. כך או כך, ההלכה תואמת לגמרי את מגמת הפרשה: למנוע ניצול מיני של בחורה צעירה במצב שבו כוח עבודתה משועבד לגבר מבוגר ממנה שבו היא תלויה לקיומה. לפי הבנת חז"ל בפרשה זו, לא יתכן מצב של שעבוד כזה באשה מבוגרת כלל וכלל.

על רקע המציאות שמתקופת המקרא ועד תקופת חז"ל קבעה התורה בכך חידוש בעל מימדים היסטוריים.

מתוך: [האמנם דיני עבדות יכולים לשמש מודל ליחסי עובד-מעביד? הרב דוב ברקוביץ](http://www.kipa.co.il/now/%D7%93%D7%A2%D7%95%D7%AA/5486.html)

* על מי מגוננת התורה במצוות אמה עברייה, ובאיזו דרך?

לסיכום לימוד המצווה

זכרו את העקרונות החברתיים שאליהם התייחסנו בפתיחת היחידה:

א. חשיבות הנתינה (בעבור הנותן).

ב. קיומו של העני או שיקומו של העני?

ג. שמירה על כבודו של העני.

באיזה אופן מתקיימים עקרונות אלו בדין עבד עברי כפי שהוא מתואר בחומש דברים?